Monsignor

Monsignor alebo monsignore (skr. Mons. alebo staršie Msgr.) je čestný titul katolíckych cirkevných hodnostárov. Udeľuje ho Svätá stolica. Titul vyjadruje, že „osoba takto vyznamená patrí akoby k domácim priateľom pápežského dvora“.

Používanie titulu Monsignor sa riadi bodmi 2326 inštrukcie Ut sive sollicite „o odeve, tituloch a erboch kardinálov, biskupov a nižších prelátov“, ktorú vydal Štátny sekretariát Vatikánu 31. marca 1969. V predošlom roku, 28. marca 1968, pápež Pavol VI. vydal motu proprio Pontificalis Domus, ktorým reformoval pápežský dom, vrátane redukcie čestných titulov viažúcich sa na titul Monsignor, ktoré sa dovtedy udeľovali.

Pápež František sa koncom roka 2013 rozhodol obmedziť udeľovanie čestných titulov, na ktoré sa viaže oslovenie Monsignor: čestné tituly apoštolského protonotára a čestného preláta Jeho Svätosti sa už udeľovať nebudú a udeľovanie čestného titulu kaplána Jeho Svätosti obmedzil na hodných kňazov nad 65 rokov. Tým, ktorým bol titul už udelený, je ponechaný aj naďalej.

 Nositelia titulu 
Titulom Monsignor majú podľa inštrukcie Ut sive sollicite právo byť oslovovaný:
 biskupi (§2324);
 hlavy dikastérií Rímskej kúrie, ktorí nie sú biskupmi, audítori Rímskej roty, generálny promótor spravodlivosti a obhajca zväzku Najvyššieho tribunálu Apoštolskej signatúry, apoštolskí protonotári de numero („do počtu“), klerici Apoštolskej komory a preláti Pápežskej predsiene (§25);
 apoštolskí protonotári supra numerum („nad počet“), čestní preláti Jeho Svätosti a kapláni Jeho Svätosti (§26).

K titulu nositeľov z prvej a druhej skupiny sa môže pridať prídavné menu najdôstojnejší („reverendissimus“), k titulu nositeľov z tretej skupiny zas dôstojný („reverendus“).

Titul Monsignor sa pri nositeľoch z druhej skupiny viaže na funkciu, preto spolu s funkciou stráca nositeľ právo na tento titul, pričom pri nositeľoch z tretej skupiny ide o čestné tituly, ktoré sa na žiadnu funkciu neviažu.

 Odev 
Inštrukcia Ut sive sollicite a Biskupský ceremoniál definujú odev nižších prelátov (teda tých, ktorí nie sú biskupmi) takto:
 hlavy dikastérií Rímskej kúrie, ktorí nie sú biskupmi, audítori Rímskej roty, generálny promótor spravodlivosti a obhajca zväzku Najvyššieho tribunálu Apoštolskej signatúry, apoštolskí protonotári de numero („do počtu“), klerici Apoštolskej komory a preláti Pápežskej predsiene:
 ako chórový odev používajú reverendu fialovej farby s fialovým pásom, rochetu, manteletu a biret s červeným strapcom;
 na slávnostné príležitosti používajú čiernu reverendu s červeným lemovaním, fialový pás a (podľa ľubovôle) fialové ferraiolo;
 apoštolskí protonotári supra numero („nad počet“) a čestní preláti Jeho Svätosti:
 ako chórový odev používajú fialovú reverendu s fialovým hodvábnym pásom, rochetu (alebo superpelíciu) a čierny biret;
 na slávnostné príležitosti používajú čiernu reverendu s červeným lemovaním, fialový hodvábny pás a (podľa ľubovôle, len protonotári) fialové ferraiolo;
 kapláni Jeho Svätosti používajú čiernu reverendu s fialovým lemovaním s pásom fialovej farby a ako chórové rúcho si na ňu obliekajú superpelíciu.

 Galéria 

 Poznámky 

 Referencie 

 Externé odkazy 
 Pápež obmedzil používanie titulu monsignor

Kategória:Cirkevné tituly